b'\n_START_ARTICLE_\nBuda\n_START_SECTION_\nSiddhartha Gavtama\n_START_PARAGRAPH_\nIme Siddharthe Gavtame v sanskrtu pomeni \xc2\xbbpotomca Gotame, ki je dosegel svoje cilje\xc2\xab. Po budisti\xc4\x8dni tradiciji se je rodil kot princ o\xc4\x8detu \xc5\xa0udodani, kralju, ki je vladal v Kapilavastuju, mestu v dana\xc5\xa1njem Nepalu. Sidarta je pripadal bojevni\xc5\xa1ki kasti k\xc5\xa1atrijev. S svojim \xc5\xbeivljenjem je vplival na nastanek budisti\xc4\x8dne religije in v njej igra klju\xc4\x8dno vlogo. _NEWLINE_O njegovem \xc5\xbeivljenju lahko neodvisno preverimo le malo podrobnosti, zato je tu te\xc5\xbeko dolo\xc4\x8diti, kaj je zgodovina in kaj je bajka. V \xc4\x8dlanku se naslanjamo na \xc5\xbeivljenje Siddharthe Gavtame, ki ga opisujejo zgodnej\xc5\xa1a budisti\xc4\x8dna besedila._NEWLINE_Dan rojstva Sidarte praznujejo budisti kot vesak ali vesaka-puja. Svojo mater Majadevi naj bi pred rojstvom obiskal v podobi belega slona. Prerok je po rojstvu napovedal, da bo otrok bodisi postal velik kralj ali svet mo\xc5\xbe. Sidartin o\xc4\x8de, ki je \xc5\xbeelel, da bi sin postal kralj, ga je zato varoval pred verskimi nauki in spoznanjem \xc4\x8dlove\xc5\xa1kega trpljenja. _NEWLINE_Mitolo\xc5\xa1ka zgodba pripoveduje, da je njegov o\xc4\x8de iz njegovega \xc5\xbeivljenja odstranil vse, kar bi ga lahko u\xc5\xbealostilo. Princ tako ni poznal \xc5\xbealosti, trpljenja, smrti in bole\xc4\x8dine. A ko je enkrat le zapustil pala\xc4\x8do je videl oslabelega mo\xc5\xbea. Tako je po\xc4\x8dasi spoznaval bolezen, smrt in trpljenje. Pri 29 letih je pobegnil iz pala\xc4\x8de in zapustil dru\xc5\xbeino. Postal je potujo\xc4\x8di asket Gavtama. Odlo\xc4\x8dil se je, da bo sam na\xc5\xa1el pot k bla\xc5\xbeenosti. Ugotovil je, da je prava srednja pot. Nekega dne je sedel pod figovim drevesom, in se odlo\xc4\x8dil da se nikamor ne premakne dokler mu ne bo vse jasno o \xc5\xbeivljenju, tako je nastopilo razsvetljenje. Tisti trenutek je postal Buda - razsvetljeni. V tem trenutku je dosegel nirvano. To je osvoboditev iz kroga reinkarnacije in osvoboditev od trpljenja. _NEWLINE_Po dogovorjeni poroki in rojstvu sina Rahule je bil Sidarta kljub temu, da je imel vse, kar bi lahko potreboval ali si \xc5\xbeelel, stalno zaskrbljen in nezadovoljen. Pri omenjenih 29 letih se je s pomo\xc4\x8dnikom odpravil iz pala\xc4\x8de in do\xc5\xbeivel \xc2\xbb\xc5\xa1tiri videnja\xc2\xab: pohabljenega starca, bolnika, razpadajo\xc4\x8de truplo in asketa. Tedaj je Sidarta spoznal, da so smrt, bolezen, starost in bole\xc4\x8dina neizogibne, da \xc5\xa1tevilo revnih presega \xc5\xa1tevilo bogatih in da se celo zadovoljstva bogatih kon\xc4\x8dajo v ni\xc4\x8du. Odlo\xc4\x8dil se je, da bo zapustil dom in dru\xc5\xbeino ter postal menih. Svoje \xc5\xbeivljenje je posvetil u\xc4\x8denju premagovanja trpljenja. Sledil je meditaciji jogijev z dvema brahmanskima pu\xc5\xa1\xc4\x8davnikoma, vendar kljub temu, da se je nau\xc4\x8dil dose\xc4\x8di visoko stopnjo meditacije, s tako potjo ni bil zadovoljen, zato se je odlo\xc4\x8dil za pot meniha prosjaka. U\xc4\x8dil se je asketskega \xc5\xbeivljenja in krepil mo\xc4\x8d volje. Po \xc5\xa1estih letih je z eno nogo v grobu spoznal, da ostro asketstvo ne vodi k ve\xc4\x8djemu razumevanju, temve\xc4\x8d kali misli in mu\xc4\x8di telo._NEWLINE_Odkril je srednjo pot, pot odmikanja od hude samopopustljivosti in hudega samotrpin\xc4\x8denja. Pod svetim figovcem, znanim kot drevo Bodi se je zaobljubil, da se ne bo premaknil od tam, dokler ne bo na\xc5\xa1el Resnice. Uspelo mu je pri 35. letih, takrat je bil maj in sijala je polna Luna. Odtlej je znan kot Gavtama Buda ali preprosto Buda - razsvetljeni. Stanje razsvetljenosti budisti imenujejo nirvana. Buda je trdil, da je dosegel popolno prebujenje in razumevanje \xc4\x8dlove\xc5\xa1kega trpljenja skupaj s koraki, potrebnimi, da ga izni\xc4\x8dimo. To razumevanje se odra\xc5\xbea v \xc5\xa1tirih plemenitih resnicah ter v plemeniti osem\xc4\x8dleni poti._NEWLINE_Odlo\xc4\x8dil se je, da bo nauk razodel tudi drugim ljudem. K njemu je lahko pristopil vsakdo. Poudarjal je, da sam ni bog._NEWLINE_Umrl je pri 80 letih. Njegove zadnje besede so bile: \xc2\xbbVse stvari morajo miniti. Vztrajno stremite k svoji odre\xc5\xa1itvi.\xc2\xab'